एपीएफका तीन दर्जन खेलाडीमा कोरोना संक्रमण
तीन महिना तराईका सीमा क्षेत्रमा खटिएर काठमाडौं फर्किएका नेपाल एपीएफ क्लबका खेलाडीमा कोरोना भाइरसको संक्रमण देखिएको छ । 
काठमाडौँ — तीन महिना तराईका सीमा क्षेत्रमा खटिएर काठमाडौं फर्किएका नेपाल एपीएफ क्लबका खेलाडीमा कोरोना भाइरसको संक्रमण देखिएको छ । शुक्रबार आएको नतिजामा २ जना धनुषाका र ३६ जना काठमाडौंका क्वारेन्टाइनमा बसिरहेकालाई कोरोना संक्रमण पुष्टि भएको एपीएफका प्रवक्ता डीआईजी राजु अर्यालले जानकारी दिएका छन् । प्रवक्ता अर्यालका अनुसार संक्रमितमध्ये अधिकांश खेलाडी हुन् । उनीहरू कीर्तिपुरको चोभार र भक्तपुरको दुवाकोटस्थित क्वारेन्टाइनमा बसिरहेका थिए । एपीएफले गत मंसिरमा सम्पन्न १३ औं दक्षिण एसियाली खेलकुदमा सहभागी तथा पदक विजेता खेलाडीलाई भने कार्यक्षेत्रमा पठाएको थिएन । वैशाख अन्तिम साता अधिकांश खेलाडीसहित ९८ जनाको टोलीलाई एपीएफले सीमा सुरक्षाका लागि प्रदेश २ मा पठाएको थियो । उक्त टोली गत साता काठमाडौं फर्किएको हो । ‘काठमाडौं फर्किएको टोली पर्याप्त स्वास्थ्य सुरक्षा अपनाएर क्वारेन्टाइनमा राखिएको थियो । उनीहरू कार्यक्षेत्रमै पनि १५ दिन क्वारेन्टाइन बसेर आएका हुन् । तीमध्ये २–३ जनालाई कोभिडसँग मिल्दोजुल्दो लक्षण देखिएपछि परीक्षण गराउँदा यति संक्रमित देखिएका हुन्,’ प्रवक्ता अर्यालले भने । अर्यालका अनुसार लक्षण देखिएका संक्रमितलाई एपीएफ अस्पताल बलम्बु ल्याउने तयारी भइरहेको छ भने लक्षण नदेखिएकालाई बसिरहेकै स्थानमा आइसोलेट गरिनेछ । ‘अस्पतालमा बिरामीको चाप अत्यधिक रहेकाले हामीले सबैलाई ल्याउन सकिरहेका छैनौं । व्यवस्थापन गरिरहेका छौं, लक्षण देखिएकाहरू अस्पतालमा उपचारको व्यवस्था गरिनेछ,’ उनले भने । चैत ११ देखि ४ महिना लकडाउनपछि खेलकुद चलायमान हुने तरखरमा थियो । तर पछिल्लो समय कोरोना संक्रमितको दर बढ्नाले निषेधाज्ञा जारी गरिएको छ । खेल क्षेत्रमा पनि कोरोना संक्रमितको दर बढिरहेको छ । यसअघि राष्ट्रिय फुटबल टोलीको बन्द प्रशिक्षणमा बोलाइएकामध्ये एक जनामा संक्रमण देखिएको थियो । नेपाल ओलम्पिक कमिटीका दुई कर्मचारी पनि संक्रमित छन् । त्यस्तै स्क्वासका एक प्रशिक्षक संक्रमित छन् ।